Prop. 183 L

(2012–2013)
Proposisjon til Stortinget (forslag til lovvedtak)

Endringer i straffegjennomføringsloven mv. (navneendring for Kriminalomsorgens sentrale forvaltning mv.)

Tilråding fra Justis- og beredskapsdepartementet 21. juni 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Hovedinnholdet i proposisjonen

Departementet har besluttet å endre navnet på Kriminalomsorgens sentrale forvaltning til Kriminalomsorgsdirektoratet for å tydeliggjøre at forvaltningsorganet er et ordinært direktorat. Årsaken er regjeringens beslutning om å flytte Kriminalomsorgens sentrale forvaltning til Lillestrøm innen 1. juli 2013. Navneendringen innebærer tekniske endringer i de lovene hvor navnet er brukt, se kapittel 3.

Videre forslås oppretting av inkurie i straffegjennomføringsloven § 16.

2 Bakgrunnen for lovforslaget om navneendring

Departementet sendte i brev 4. juni 2013 et høringsforslag om navneendring til følgende instanser som fikk mulighet til å uttale seg på høringsmøte 13. juni 2013 og til å gi skriftlige innspill innen samme dato:

Arbeidsdepartementet

Barne-, likestillings- og inkluderingsdepartementet

Fornyings-, administrasjons- og kirkedepartementet

Helse- og omsorgsdepartementet

Kulturdepartementet

Kunnskapsdepartementet

Det kriminalitetsforebyggende råd (KRÅD)

Domstoladministrasjonen

Politidirektoratet

Fylkesmannen i Hordaland

Riksadvokaten

Sivilombudsmannen

Kriminalomsorgsregionene

Kriminalomsorgens utdanningssenter (KRUS)

Kriminalomsorgens IT-tjeneste (KITT)

Sentralt hovedverneombud i kriminalomsorgen

Akademikerne

Den Norske Advokatforening

Fellesorganisasjonen (FO)

For Fangers Pårørende (FFP)

Forsvarergruppen av 1977

Juss-Buss

Kriminalomsorgens Lederforbund

Kriminalomsorgens Yrkesforbund

Norsk Fengsels- og Friomsorgsforbund (NFF)

Norsk forening for kriminalreform (KROM)

Straffedes organisasjon i Norge (SON)

Stine Sofies Stiftelse

WayBack

3 Lovforslagene

3.1 Navneendring

Etter høringen har departementet besluttet å endre navnet på «Kriminalomsorgens sentrale forvaltning» til «Kriminalomsorgsdirektoratet». Navneendringen innebærer endringer i straffegjennomføringsloven § 5 første og annet ledd, § 7 bokstav g, § 19, § 37 fjerde ledd og § 38 tredje og fjerde ledd, i lov 15. november 1963 om fullbyrding av nordiske dommer på straff mv. og i ikke-ikraftsatte deler av lov 20. januar 2012 nr. 6 om endringer i straffeloven, straffeprosessloven, straffegjennomføringsloven, konfliktrådsloven m.fl. (barn og straff).

3.2 Straffegjennomføringsloven § 16 annet ledd tredje punktum

Da en ved lov 2013 nr. 19 endret prøveløslatelse til løslatelse i første punktum, ble det oversett at også tredje punktum måtte endres tilsvarende.

3.3 Straffegjennomføringsloven § 16 annet ledd femte punktum

Da en ved lov 20. januar 2012 nr. 6 føyde til et nytt annet punktum i første ledd, ble det oversett at også henvisningen i femte punktum måtte endres tilsvarende.

4 Økonomiske og administrative konsekvenser

Forslaget innebærer mindre justeringer som ikke medfører administrative eller økonomiske konsekvenser.

4.1 Ikraftsettingsbestemmelsen

Endringene kan tre i kraft straks.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i straffegjennomføringsloven mv. (navneendring for Kriminalomsorgens sentrale forvaltning mv.).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i straffegjennomføringsloven mv. (navneendring for Kriminalomsorgens sentrale forvaltning mv.) i samsvar med et vedlagt forslag.

Forslag
til lov om endringer i straffegjennomføringsloven mv. (navneendring for Kriminalomsorgens sentrale forvaltning mv.)

I

I lov 15. november 1963 om fullbyrding av nordiske dommer på straff mv. skal § 24 annet ledd lyde:

Det kan overlates til Kriminalomsorgsdirektoratet eller påtalemyndigheten å sette fram begjæring eller gjøre vedtak som etter denne lov er lagt til departementet.

II

I lov 20. juli 1991 nr. 67 om overføring av domfelte skal § 13 tredje ledd lyde:

Bestemmelsene i § 12 annet og tredje ledd gjelder tilsvarende.

III

I lov 18. mai 2001 nr. 21 om gjennomføring av straff mv. gjøres følgende endringer:

§ 5 første og annet ledd skal lyde:

Kriminalomsorgen er inndelt i Kriminalomsorgsdirektoratet, regionalt nivå og lokalt nivå.

Kriminalomsorgsdirektoratet har ansvaret for den faglige og administrative ledelsen av kriminalomsorgen. Lederen utnevnes av Kongen.

§ 7 bokstav g skal lyde:

g) Kriminalomsorgsdirektoratet og regionalt nivå kan, selv om fristene i forvaltningsloven § 35 tredje ledd er overskredet, av eget tiltak omgjøre et vedtak som er fattet av underordnet instans til skade for domfelte eller innsatte hvis særlige grunner tilsier det.

§ 16 annet ledd tredje punktum skal lyde:

For domfelte under 18 år gjelder ikke vilkåret om at den idømte fengselsstraff eller resterende tid frem til forventet løslatelse er inntil 4 måneder.

§ 16 annet ledd femte punktum skal lyde:

Første ledd tredje ledd punktum gjelder tilsvarende.

§ 19 skal lyde:

Domfelte som gjennomfører straff i fengsel, eller utenfor fengsel etter §§ 12 og 13, kan tilstås dagpenger. Satsene fastsettes av Kriminalomsorgsdirektoratet.

§ 37 fjerde ledd skal lyde:

Dersom hel utelukkelse fra fellesskapet overstiger 14 dager, skal regionalt nivå ta stilling til om den innsatte fortsatt skal utelukkes. Dersom utelukkelsen samlet overstiger 42 dager, skal tiltaket meldes til Kriminalomsorgsdirektoratet. Melding skal deretter gis til direktoratet med 14 dagers mellomrom. Utelukkelse etter første ledd bokstavene a til e kan bare strekke seg utover ett år dersom innsatte selv ønsker det.

§ 38 tredje og fjerde ledd skal lyde:

Bruk av sikkerhetsseng som overstiger 24 timer, skal meldes til regionalt nivå som tar stilling til om tiltaket skal opprettholdes. Spørsmålet skal vurderes på nytt etter 24 timer. Tiltaket skal meldes til Kriminalomsorgsdirektoratet når bruk av sikkerhetsseng overstiger 3 døgn.

Bruk av sikkerhetscelle som overstiger 3 døgn, skal meldes til regionalt nivå som tar stilling til om tiltaket skal opprettholdes. Tiltaket skal meldes til Kriminalomsorgsdirektoratet når bruk av sikkerhetscelle overstiger 6 døgn.

IV

I lov 20. januar 2012 nr. 6 om endringer i straffeloven, straffeprosessloven, straffegjennomføringsloven, konfliktrådsloven m.fl. (barn og straff) gjøres følgende endringer i del IX om endringer i lov 18. mai 2001 nr. 21 om gjennomføring av straff mv:

I endringen av § 37 skal femte og sjette ledd lyde:

Dersom hel utelukkelse fra fellesskapet overstiger 14 dager, skal regionalt nivå 2 ta stilling til om den innsatte fortsatt skal utelukkes. Dersom utelukkelsen samlet overstiger 42 dager, skal tiltaket meldes til Kriminalomsorgsdirektoratet. Melding skal deretter gis til direktoratet med 14 dagers mellomrom. Utelukkelse etter første ledd bokstavene a til e kan bare strekke seg utover ett år dersom innsatte selv ønsker det. Beslutning om utelukkelse av person under 18 år skal omgående meldes til regionalt nivå. Kriminalomsorgen skal fortløpende vurdere om det er grunnlag for å opprettholde tiltaket. Dersom utelukkelsen overstiger 3 dager, skal saken oversendes regionalt nivå til ny vurdering. Dersom utelukkelsen overstiger 5 dager, skal det sendes melding til Kriminalomsorgsdirektoratet. Hel utelukkelse av innsatte under 18 år kan under enhver omstendighet ikke overstige 7 dager.

Dersom delvis utelukkelse fra fellesskapet overstiger 30 dager, skal tiltaket meldes til regionalt nivå. Dersom delvis utelukkelse fra fellesskapet av en innsatt under 18 år overstiger 7 dager, skal Kriminalomsorgsdirektoratet ta stilling til om den innsatte fortsatt skal utelukkes. Melding skal deretter gis til direktoratet med 7 dagers mellomrom.

I endringen av § 37 skal tiende ledd sjette punktum lyde:

I så fall skal det samtidig sendes melding til Kriminalomsorgsdirektoratet.

Endringen av § 38 tredje, fjerde og nytt femte ledd skal lyde:

For innsatte under 18 år kan tvangsmidler bare benyttes dersom det er tvingende nødvendig, og mindre inngripende tiltak forgjeves har vært forsøkt eller åpenbart vil være utilstrekkelige. Tvangsmidler skal brukes med varsomhet slik at ingen blir påført unødig skade eller lidelse. Uttalelse fra lege skal så vidt mulig innhentes og tas i betraktning ved vurderingen av om det skal besluttes bruk av sikkerhetscelle eller sikkerhetsseng. Innsatte under 18 år skal ha kontinuerlig tilsyn. Kriminalomsorgen skal fortløpende vurdere om det er grunnlag for å opprettholde tiltaket.

Bruk av sikkerhetsseng som overstiger 24 timer, skal meldes til regionalt nivå som tar stilling til om tiltaket skal opprettholdes. Spørsmålet skal vurderes på nytt etter 24 timer. Tiltaket skal meldes til Kriminalomsorgsdirektoratet når bruk av sikkerhetsseng overstiger 3 døgn. For innsatte under 18 år skal bruk av sikkerhetsseng omgående meldes til regionalt nivå, som tar stilling til om tiltaket skal opprettholdes. Tiltaket skal meldes til direktoratet når bruk av sikkerhetsseng overstiger 24 timer.

Bruk av sikkerhetscelle som overstiger 3 døgn, skal meldes til regionalt nivå som tar stilling til om tiltaket skal opprettholdes. Tiltaket skal meldes til Kriminalomsorgsdirektoratet når bruk av sikkerhetscelle overstiger 6 døgn. For innsatte under 18 år skal bruk av sikkerhetscelle som overstiger 24 timer, meldes til regionalt nivå, som tar stilling til om tiltaket skal opprettholdes. Tiltaket skal meldes til direktoratet når bruk av sikkerhetscelle overstiger 3 døgn.

V

Loven trer i kraft straks.